halvkonserves
Halvkonserves er forarbejdede fødevarer, der er varmebehandlede ved lavere temperatur end helkonserves eller slet ikke varmebehandlede.
Halvkonserves er typisk fiskeprodukter som marinerede sild og kaviar. Den konserverende effekt opnås ved tilsætning af konserveringsmidler som eddike, salt og sukker hver for sig eller i kombination til de konserverede fødevarer i hermetisk tæt emballage af glas eller metal. En eventuel varmebehandling foregår typisk ved 75 °C.
Halvkonserves kaldes også kølekonserves, da denne type konserves skal opbevares på køl og har en begrænset holdbarhed på typisk 6 måneder, se fødevarekonservering.